Лаку ноћ! (Алекса Шантић)
Алекса Шантић 

Тихо мила нојца пада.
    Наоколо свечан мир.
Са листића цвијећа млада
    Разлијева се миомир.
        Груди диже рајска моћ -
        Лаку ноћ!

Кроз долину милоцвјетну
    Весô стиже поток драг;
Отпоздравља нојцу сретну
    И лахора шумор благ.
        Душу њиха миља моћ -
        Лаку ноћ!

Као мило око твоје,
    Ситних звијезда гори плам.
У градини тихо поје
    Под ружицом славуј сам;
        Он љубави пјева моћ -
        Лаку ноћ!

Већ се иза гора јавља
    На обзорју мјесев плав.
Тихи санак мрежу ставља,
    Земљу поји заборав.
        Тог је пића слатка моћ -
        Лаку ноћ!

Спавај и ти, чедо мило,
    Ружичасти снивај сан.
Док ти санак стере крило,
    Ја ћу чекат свијетли дан,
        Пјесмом славит твоју моћ -
        Лаку ноћ!
У Мостару, 18. јула 1891.
Шантићеве песме 1891.